TRC ขายหุ้นให้ PP จำนวน 16 คน ระดมทุนใช้ถือหุ้นใน “บ.เหมืองโปแตชอาเซียน” เพิ่ม
TRC เตรียมขายหุ้นเพิ่มทุนให้ PP จำนวน 16 คน เพื่อระดมทุน 726 ลบ. ใช้ถือหุ้นใน “บ.เหมืองโปแตชอาเซียน” เพิ่มเป็น 20-24%
27 ก.ค. 2558

บริษัท ทีอาร์ซี คอนสตรัคชั่น จำกัด (มหาชน) หรือ TRC ระบุว่า คณะกรรมการบริษัทวันที่ 24 ก.ค.58 มีมติจัดสรรหุ้นเพิ่มทุน 330 ล้านหุ้น มูลค่าที่ตราไว้ 0.125 บาท ให้แก่บุคคลในวงจำกัด (PP) จำนวน 16 ราย ในราคาหุ้นละ 2.20 บาท โดยการจัดสรรหุ้นเพิ่มทุนดังกล่าว เป็นไปตามมติที่ประชุมสามัญผู้ถือหุ้นประจำปี 2558 ที่อนุมัติให้ออกและเสนอขายหุ้นให้กับ PP แบบมอบอำนาจทั่วไปจำนวน 330,461,068 หุ้น พาร์หุ้นละ 0.125 บาท ซึ่งไม่เกิน 10% ของทุนชำระแล้ว
ทั้งนี้ บริษัทได้กำหนดชำระเงินค่าหุ้นเพิ่มทุนดังกล่าวในวันนี้ (27 ก.ค.58) โดยรายชื่อ PP ทั้ง 16 รายที่สำคัญ ได้แก่ นายอานนท์ชัย วีระประวัติ จะถือหุ้นเพิ่มเป็น 4.44% ,นางสาวเพชรรัตน์ จรรยธรรมพต ถือหุ้นเพิ่มเป็น 2.35% ,นางจารุณี ชินวงศ์วรกุล ถือหุ้นเพิ่มเป็น 3.55% ,นายวงศ์วริศ เผอิญโชค เข้ามาถือหุ้น 0.28% ,บมจ.ลีพัฒนาผลิตภัณฑ์ (LEE) เข้ามาถือหุ้น 0.22% เป็นต้น
โดยบริษัทจะนำเงินที่ได้จากการเสนอขายหุ้นครั้งนี้รวม 726 ล้านบาท ไปใช้ในการลงทุนในหุ้นเหมืองแร่โปรแตชอาเซียน เพื่อเพิ่มสัดส่วนถือหุ้นเป็น 20-24% จากปัจจุบันที่มีอยู่ 4.27% โดยบริษัทอยู่ระหว่างการศึกษาการลงทุน ซึ่งจะขออนุมัติการลงทุนในขั้นตอนต่อไป อย่างไรก็ตามในปัจจุบันบริษัทไม่มีข้อมูลผูกมัดใดๆที่จะต้องทำการลงทุนเพิ่มเติม
อนึ่ง บริษัท เหมืองแร่โปแตชฯ ทำธุรกิจเหมืองแร่โพแทช รวมทั้งผลิตและจำหน่ายแม่ปุ๋ยโพแทสเซียม ซึ่งเป็นวัตถุดิบหลักสำหรับการทำปุ๋ย มีกำลังการผลิตปีละประมาณ 1.1 ล้านตัน โดยมีเหมืองแร่และโรงงานตั้งอยู่ที่อ.บำเหน็จณรงค์ จ.ชัยภูมิ ซึ่งปัจจุบันได้รับประทานบัตรเหมืองแร่เรียบร้อยแล้ว และอยู่ระหว่างการเตรียมงานเพื่อก่อสร้างโรงงาน
นอกจากนี้ที่ประชุมคณะกรรมการบริษัท ยังมีมติให้เสนอขายหุ้นกู้และใบสำคัญแสดงสิทธิที่จะซื้อหุ้นสามัญ(วอร์แรนต์) ตามที่ได้รับการอนุมัติจากที่ประชุมสามัญผู้ถือหุ้นประจำปี 2558 ให้ออกและเสนอขายหุ้นกู้ในวงจำกัดจำนวนไม่เกิน 2 พันล้านบาท และวอร์แรนต์ให้กับบุคคลในวงจำกัด ที่ได้จองซื้อหุ้นกู้ (TRC-W1) จำนวนไม่เกิน 675 ล้านหน่วย โดยมอบหมายให้กรรมการของบริษัทมีอำนาจในการดำเนินการต่างๆที่เกี่ยวข้องกับการอกและเสนอขายหุ้นกู้และวอร์แรนต์ดังกล่าว นอกจากนี้ที่ประชุมคณะกรรมการยังมีมติกำหนดราคาใช้สิทธิของวอร์แรนต์ดังกล่าว ที่ระดับ 2.50 บาท/หุ้น